Mai Mercado (KF), 2025-04-29:
Vi har haft samråd, høring, forespørgselsdebat om opioider, og en samlet opposition har ved flere lejligheder kritiseret, at regeringen var for langsom.
Regeringens udspil har været adskillige år undervejs.
Tre justitsministre har konkret lovet handling.
Udspillet kom så i oktober, og nu lovbehandler vi endelig lovforslaget her i slutningen af april.
Regeringen er kommet meget sent i gang – det er der sagt mange kritiske ord om – og det er uheldigt, for vi står foran den perfekte storm.
Opioider er lettilgængelige på sociale medier.
Mange siger, at det er hurtigere at bestille opioider end at bestille en pizza.
Opioider smugles ind som aldrig før.
Unge forstår ikke faren ved præparaterne.
Pusherne ved, at straffene er lavere – det, der også hedder morfinfinten.
Så alt tyder på, at misbruget snart eksploderer.
Opioider købes i dag på Snapchat, Instagram eller i kiosker og leveres til døren som en burger fra Just Eat.
Og når stofferne kommer til hoveddøren og ikke fra en mørk baggård, virker de måske mindre farlige.
De unge ser ikke pillen som et problem, den ligner noget fra apoteket.
Spørg bare den unge mand, som var med i en dokumentar, »Jens på livsfarlige piller«, som sagde: Jeg tog jo netop det her præparat, fordi jeg troede, det var det mindst farlige, og det skulle vise sig, at det var det mest farlige.
Eller tag min partifælle fra Varde byråd, som jo netop sagde: At tage af opioider er som at indgå en pagt med djævlen.
Forældrene ved slet ikke, hvad de skal advare imod.
De tror stadig, at faren er farverige piller – det var det, de selv var eksponeret for i 1980'erne og 1990'erne – eller stoffer, der sniffes eller injiceres, og nu handler det om en lille pille i en uskyldig blisterpakke fra apoteket, som kan ødelægge alt.
Regeringen kommer nu med fem forslag, hvoraf de fire har været fremsat af Konservative tidligere.
Der er ikke copyright i politik, og vi er oprigtig glade for, at de forslag er med.
Vi kommer trods alt et stykke ad vejen, og derfor stemmer vi for det her lovforslag i dag.
Vi får skærpet strafniveauerne; vi får lukket morfinfinten.
Så har vi jo også set en dokumentar, hvor to pushere i samtale med hinanden siger: Vi skal sælge flere af opioiderne, fordi vi ved, at det giver mindre straf.
Det får vi gjort op med nu.
Vi får skærpet straffene, hvis det sælges via sociale medier eller kiosker.
Vi får lukket kiosker, der sælger opioider.
Vi får konfiskeret motordrevne køretøjer, herunder også køretøjer, som ejes af tredjemand.
Det er et supergodt forslag også.
Så havde vi selvfølgelig gerne set, at en række af de forslag, som var med i vores tipunktsplan, også var med, nemlig at man altså straffer salg via eksempelvis masse-sms, hvor man sælger opioider til 400-500 på en sms-liste, fordi det får karakter af markedsføring og ulovlig markedsføring.
Vi ønsker også krav om mindre pakkestørrelser til lægemiddelproducenterne, så der ikke kan blive ordineret flere tabletter end højst nødvendigt, og en opdateret og styrket implementering af den kliniske retningslinje om udskrivning af opioider i sundhedsvæsenet, herunder krav om behandlingsplan, for at undgå, at en patient kan få udskrevet 100 opioidpiller ad gangen, hvis det, man har behov for, er 5 opioidpiller.
Vi har også sagt, at man skal fordoble kan straffen ved salg til mindreårige, og at salg til mindreårige altid skal give en fængselsstraf.
Så har vi også en række forslag på socialområdet i forhold til misbrugsbehandlingen.
Jeg må bare sige, at jeg er meget bekymret for hele rusmiddelområdet nu, hvor Center for Rusmiddelforskning lukker.
Jeg ved godt, at regeringen ligesom sælger den her historie med, at det bliver meget bedre.
Jeg siger bare, at faglige eksperter er ude at sige, at man risikerer at smide rigtig meget faglighed ud med badevandet.
Det synes jeg man skal lytte til.
Jeg er ikke den eneste, som er bekymret her, jeg er ikke den eneste, som synes, at man skal lytte.
Det er også derfor, en samlet opposition ønskede forhandling tilbage i januar måned, og som jeg lytter til debatten i dag, er det ønske stadig gældende.
Når det er sagt, stemmer vi for forslaget.